সিলেটি ভাষা

সিলেটি ভাষা বা সিলোটি ভাষা (সিলেটি নাগরি:  ) বাংলাদেশের সিলেট অঞ্চলে এবং ভারতের আসাম রাজ্যের বরাক উপত্যকা ও হোজাই জেলায় প্রচলিত একটি ইন্দো-আর্য ভাষা। প্রায় ১ কোটি ১৮ লাখ মানুষ এই ভাষায় কথা বলেন। বাংলাদেশের সিলেট বিভাগের সিলেটি ভাষার ভিত্তি পূর্বাঞ্চলীয় হওয়ায় এবং বাংলা ভাষার প্রমিত রীতির ভিত্তি নদীয়া তথা পশ্চিমাঞ্চলীয় আঞ্চলিক বাংলা হওয়ায়, বাংলা ভাষার মূল রীতির সাথে এর যথেষ্ট পার্থক্য দেখা যায়। অনেক ভাষাবিদ এটিকে বাংলার উপভাষা হিসেবে বিবেচনা করেন, অনেকে এটিকে একটি স্বাধীন ভাষা বলে মনে করেন।

নাম  
বৃহত্তর সিলেট জেলার নাম থেকে সিলেটি নামটির উৎপত্তি, যা এই অঞ্চলের উপভাষা বা ভাষাকে বোঝাতে ব্যবহার করা হয়। গ্রিয়ারসনের (১৯০৩) মত অনুসারে, সিলেটের নাম অনুসারে ইউরোপীয়রা এখানকার স্থানীয় ভাষাকে সিলেটিয়া নামে অভিহিত করত। যদিও সেই সময়ের ভাষাভাষীরা এটিকে জৈন্তিয়াপুরি, পূর্ব শ্রীহট্টীয়া বা উজানিয়া হিসেবে ডাকত।

সিলেটি ভাষা সিলেট্টি, সিলেটি বাংলা, ছিলটি, সিলোটীয়া ইত্যাদি নামেও পরিচিত।

শ্রেণিবিভাগ 
আইরিশ ভাষাবিদ জর্জ আব্রাহাম গ্রিয়ার্সন (১৯০৩) উল্লেখ করেছেন যে, পূর্ব সিলেটের ভাষা বিশেষত পশ্চিমবঙ্গের মানুষের জন্য কঠিন, তবে তিনি তাও বলেছিলেন যে পূর্ব সিলেটের ভাষা বাংলা ভাষার অন্তর্ভূক্ত হিসাবে বিবেচিত হয় এবং আরও নির্দিষ্টভাবে "(পূর্ব) বঙ্গালী" উপভাষাসমূহেরই অন্তর্গত। সুনীতিকুমার চট্টোপাধ্যায় (১৯২৬) সিলেটের ভাষাকে বাংলার উপভাষা হিসেবে শ্রেণীবিভাগ করেন এবং এটিকে মাগধী প্রাকৃত বংশধরদের পূর্ববঙ্গীয় বাংলা গোষ্ঠীর অন্তর্ভুক্ত করেন। তিনি জোর দিয়ে বলেন যে বাংলা ভাষার সমস্ত উপভাষা মাগধী প্রাকৃত থেকে এসেছে, "সাধু ভাষা" (সাহিত্যিক বাংলা) থেকে উদ্ভূত নয়।

১৯৮০-এর দশকে লন্ডনের একটি ক্ষুদ্রগোষ্ঠী সিলেটিকে একটি ভাষা হিসাবে স্বীকৃতি দেওয়ার ব্যর্থ প্রচেষ্টা চালিয়েছিল। তাদের আন্দোলনে লন্ডনের সিলেটি সম্প্রদায়ের সমর্থনের অভাব ছিল, কারণ প্রায় সমস্ত সিলেটিরা তাদের ভাষাকে বাংলা হিসাবেই বিবেচনা করেন এবং তারা অঞ্চলভেদে বাংলা ভাষার একাধিক উপভাষা থাকার সম্বন্ধে কোনও সমস্যা দেখতে পান না। একটি বড় জরিপ দলের সাক্ষাৎকারের মাধ্যমে স্বাধীন ব্রিটিশ গবেষণা প্রমাণ করে যে সিলেটিরা দুটি উপভাষাকে (সিলেটি বাংলা ও প্রমিত বাংলা) পারস্পরিক বোধগম্য বলে মনে করেন এবং উভয়ের পার্থক্য তুলনামূলকভাবে সামান্য বলেই মনে করেন।

বাংলা ভাষারই অন্তর্ভুক্ত হিসেবে সিলেটিকে বহু আধুনিক আন্তর্জাতিক মানের ভাষাবিদগণ যেমন: রাসিংগার (২০০৭), চিন-ওয়ান চং (২০১৯) এবং সিলেটি ভাষাবিদ গোস্বামী (২০২০) তাদের গবেষণার মাধ্যমে অবিচ্ছিন্নভাবে স্বীকৃতি দিয়েছেন। এথনোলগ এবং গ্লোটোলগের মতো কিছু আকরগ্রন্থপঞ্জী সিলেটিকে "পূর্বাঞ্চলীয় বাংলা" গ্রুপের মধ্যে অন্তর্ভুক্ত করে শ্রেণীবদ্ধ করেছে। 

অমৃতা দাস সিলেটি ভাষার বৈচিত্র্যকে দুটি দলে শ্রেণীবদ্ধ করেছেন। পূর্ব-সিলেট পশ্চিম গ্রুপ এবং সিলেট-কাছার গ্রুপ। সিলেট অঞ্চলের বিভিন্ন অঞ্চলে ভাষার বৈচিত্র্য বা বিভিন্ন উপভাষিক পরিবর্তন লক্ষ্য করা যায়। যেমন উত্তর-পশ্চিম সিলেটের (সুনামগঞ্জ) উপভাষা এবং দক্ষিণ-পশ্চিম (হবিগঞ্জ) সিলেটের উপভাষা। ময়মনসিংহের ও ব্রাহ্মণবাড়িয়ার উপভাষার মতো সিলেট বিভাগের পশ্চিমাঞ্চলে প্রচলিত উপভাষা। একাডেমিক অনুসন্ধানে জানা যায় যে হবিগঞ্জ জেলার বেশিরভাগ অঞ্চলে কথিত স্থানীয় উপভাষা কিন্তু সিলেটি (পূর্ব সিলেটের ভাষা) থেকে বেশ উল্লেখযোগ্যভাবে পৃথক।

শাহেলা হামিদ উল্লেখ করেন যে, প্রায়শই ভুলভাবে বলা হয় যে সমগ্র সিলেট জেলার ভাষা অভিন্ন এবং 'শ্রীহট্টিয়া' শব্দটি দিয়ে জেলার পশ্চিম ও দক্ষিণের উপভাষায় ভুলভাবে প্রয়োগ করা হয়েছে।

ইতিহাস 

এ ভাষার প্রচলন শুধু সিলেটেই সীমাবদ্ধ নয়, ভারতের আসাম, ত্রিপুরা এবং মেঘালয়ের বহু সংখ্যক লোকের মুখের ভাষা সিলটী। গবেষক সৈয়দ মোস্তফা কামাল ও অধ্যাপক মুহম্মদ আসাদ্দর আলীর মতে জটিল সংস্কৃত-প্রধান বাংলা বর্ণমালার বিকল্প লিপি হিসেবে ‘সিলটী নাগরী’ লিপির উদ্ভাবন হয়েছিল খ্রিষ্টীয় চতুর্দশ শতাব্দীর মাঝামাঝি সময়ে। গবেষকদের ধারণা, ইসলাম প্রচারক সুফী দরবেশ এবং স্থানীয় অধিবাসীদের মনের ভাব বিনিময়ের সুবিধার জন্যে নাগরী লিপির উদ্ভাবন হয়েছিল। এই নাগরী বা সিলেটি ভাষা শুধু ভারত বা বাংলাদেশেই সীমাবদ্ধ নয়, ক্রমে বিশ্বের বিভিন্ন দেশে বিস্তৃতি লাভ করেছে। এক পরিসংখ্যানে দেখা গেছে, সিলেট অঞ্চল এবং ভারত ছাড়াও বিশ্বের অন্যান্য দেশে এ ভাষা ব্যবহারকারীর সংখ্যা সাত লক্ষেরও বেশি।

ঔপনিবেশিক শাসনামলে আসামপ্রদেশের সঙ্গে যুক্ত হওয়া সত্ত্বেও সিলেটি ভাষাভাষীরা কেবল বাংলার সঙ্গেই ভাষাগত সাদৃশ্য অনুভব করতেন, আসামের সঙ্গে আদৌ নয়। বাংলা সাহিত্যের সহনির্মাণ করেছিলেন সিলেটিরা, হাসন রাজা বা শাহ আবদুল করিমের মতো সারাবাংলায় জনপ্রিয় কবিরা বাংলা সাহিত্যে উল্লেখযোগ্য অবদান রেখেছিলেন। সপ্তদশ শতাব্দীতে সিলেটের শ্রী সঞ্জয় মহাভারতের প্রথম বঙ্গানুবাদ রচনা করেন। ১৯৪৭ সালে এক গণভোটের মাধ্যমে সিলেট বাংলার সাথে পুনরায় একত্রিত হয়।

বর্ণমালা 

সিলেটে প্রাচীনকাল হতে বাংলার অন্যান্য অঞ্চলের মত বাংলা লিপিতে লেখালেখি হলেও মধ্যযুগে ইসলামের আগমনের পর বাংলার পাশাপাশি সিলেটি নাগরী লিপি প্রচলিত হয়। তবে বর্তমানে নাগরী লিপি তেমন চোখে পড়ে না, লেখার জন্য এখন শুধু বাংলা বর্ণমালাই ব্যবহৃত হয়। লিপির নাম নাগরী, কিন্তু ভাষা বাংলা রয়েছে। ভারতের বিহার রাজ্যের কৈথী লিপির সঙ্গে সিলেটি নাগরী লিপির সম্পর্ক রয়েছে। যদিও এর প্রকৃত উৎপত্তি সম্পর্কে এখনও জানা যায়নি। তবে সর্বপ্রাচীন খোঁজ পাওয়া পাণ্ডুলিপিটি আনুমানিক ১৫৪৯ অথবা ১৭৭৪ খ্রিস্টাব্দের মাঝামাঝি সময়ে লেখা। (যদিও পাণ্ডুলিপিতে তারিখ লিপিবদ্ধ ছিল, কিন্তু লেখা থেকে তা পরিষ্কার নয়)। 

সিলেটি নাগরী লিপিতে ৩৩টি হরফ বা বর্ণ রয়েছে। এর মধ্যে স্বরবর্ণ ৫টি, ব্যঞ্জনবর্ণ ২৭টি, অযোগবাহবর্ণ বা ধ্বনিনির্দেশক চিহ্ন ১টি।

টোন 
বেশিরভাগ ইন্দো-আর্য ভাষাসমূহ সাধারণত টোনাল হয় না তবে হিন্দির খড়ি বোলি এবং হরিয়ানবী উপভাষায় এবং পাঞ্জাবির কয়েকটি উপভাষায় টোনাল বৈশিষ্ট্য পরিলক্ষিত হয়। এছাড়াও পূর্ব বাংলার বঙ্গালী উপভাষাভাষী অঞ্চলসমূহ যেমন সিলেট, ঢাকা, ময়মনসিংহ, কুমিল্লা, ফরিদপুর ইত্যাদি এলাকার উপভাষাগুলোতে মহাপ্রাণতা লোপ পাওয়ায় টোন দেখা যায়। সিলেটিতে দু’রকমের টোনাল বৈপরীত্য আছে: মহাপ্রাণতা লোপ পাওয়ার দরুন উচ্চ টোনের উদ্ভব এবং অন্যত্র সমতল বা নিরপেক্ষ টোন।

ভাষাবিদদের দ্বারা বিবেচনা করা হয় মহাপ্রাণ ধ্বনিগুলোর মহাপ্রাণতা লোপ পাওয়ার ফলে এই টোনের উদ্ভব হয়েছে। সিলেটি ভাষার সহাবস্থানের সুদীর্ঘ ইতিহাস আছে অন্যান্য তিব্বতি-বর্মী ভাষার সঙ্গে যেমন ককবরক, রেয়াঙের বিভিন্ন উপভাষা যেগুলো টোনাল প্রকৃতির। যদিও ওই সমস্ত টোনাল ভাষা থেকে আভিধানিক উপাদান সরাসরি ঋণ করার কোনও প্রমাণ নেই, তথাপি ওই সমস্ত তিব্বতি-বর্মী ভাষাভাষী আদিবাসী জনগোষ্ঠী, যারা সিলেটিকে কমবেশি যোগাযোগের মাধ্যম হিসেবে ব্যবহার করে থাকেন, তাদের ভৌগোলিক অবস্থান সিলেটি টোনের উদ্ভবের পিছনে একটি কারণ হতে পারে।

ধ্বনিতত্ত্ব

তুলনা

উপভাষা বৈচিত্র 
সিলেটি উপভাষাসমূহ () বলতে সিলেটি ভাষা বৈচিত্রের দুটি গ্রুপ নিয়ে গঠিত, পূর্ব-সিলেট পশ্চিম গ্রুপ এবং সিলেট-কাছার গ্রুপকে নির্দেশ করে। বেশিরভাগ উপভাষাগুলোকে ইন্দো-আর্য হিসাবে শ্রেণীবদ্ধ করা হলেও এদের তিব্বত-বর্মন ভাষার মতো টোনাল বা স্বরীয় বৈশিষ্ট্যও রয়েছে।

২০০৫ সালে, শাহেলা হামিদের একটি গবেষণায় সিলেট সদর, সিলেট শহর, দক্ষিণ সিলেট (মৌলভীবাজার), হবিগঞ্জ এবং সুনামগঞ্জে সিলেটের ভাষাবৈচিত্র্যকে প্রদর্শন করে। তবে বর্তমানে প্রাপ্ত তথ্যাদি নির্দেশ করে যে, হবিগঞ্জ জেলা এবং পশ্চিম সুনামগঞ্জে প্রচলিত উপভাষা সিলেটি নয় বরং পার্শ্ববর্তী জেলাগুলোর উপভাষার সাথে এই অঞ্চলের উপভাষা অধিকতর সাদৃশ্যপূর্ণ।

ভৌগোলিক সীমানা 
সিলেটি ভাষার ভৌগোলিক সীমানা একভাষিক নয়, তবে এটি অন্যান্য স্বরীয় ভাষা যেমন ককবরক, রেয়াং ইত্যাদির সাথে সহ-অবস্থান করে। সিলেটি ভাষার বৈচিত্র্যগুলোকে দুই ভাগে ভাগ করা হয়েছে।

দক্ষিণ-পশ্চিম গোষ্ঠী: হবিগঞ্জ - সুনামগঞ্জ জেলার কিছু এলাকা এই গ্রুপের অন্তর্ভুক্ত।

উত্তর-পূর্ব গোষ্ঠী: সিলেট,  মৌলভীবাজার ও বরাক উপত্যকা এই গ্রুপের অন্তর্ভুক্ত।

ধর্মীয় বৈচিত্র 
কতিপয় শব্দচয়ন এবং অভিবাদন জানানো হিন্দু, মুসলিম এবং ধর্মীয় শাস্ত্র দ্বারা প্রভাবিত অন্যান্য ধর্মীয় গোষ্ঠীর ক্ষেত্রে ভিন্ন হয়ে থাকে।

হিন্দু ভাষাভাষীরা বেশিরভাগই সংস্কৃত থেকে উদ্ভূত ঋণ শব্দ ব্যবহার করেন।

মুসলিম ভাষাভাষীরা বেশিরভাগই ফার্সি ও আরবি ভাষা থেকে উদ্ভূত বিদেশী ঋণ-শব্দ ব্যবহার করেন।

আরও দেখুন 
 সিলেটি নাগরী লিপি
 সিলেটি উইকিপিডিয়া
 সিলেটি
 সিলেট
 পূর্বী নাগরি

তথ্যসূত্র 

বাংলাদেশের ভাষা
আসামের ভাষা
সিলেটি ভাষা
বাংলা উপভাষা
পূর্ব ইন্দো-আর্য ভাষা